**Образац 12**

**ЈКП „ВИДРАК“ Ваљево**

**ИЗВЕШТАЈ О СТЕПЕНУ УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА**

За период од 01.01. до ­­31.12.2021. године\*

Ваљево, 31.01.2022. г.

*\* Последњи дан тромесечја за који се извештај саставља*

**I ОСНОВНИ СТАТУСНИ ПОДАЦИ**

Пословно име: ЈКП „Видрак“ Ваљево

Седиште: Војводе Мишића 50

Претежна делатност: 3811-Сакупљање отпада који није опасан

Матични број: 07096844

ПИБ: 100069386

Надлежно министарство: Министарство привреде

**Делатности јавног предузећа/друштва капитала су:**

Претежна делатност предузећа је:

38.11 Сакупљање отпада који није опасан

- сакупљање неопасног чврстог отпада (смеће) на локалној територији, као што је сакупљање комуналног и комерцијалног отпада у контејнере што може бити мешавина материјала који се могу поновно употребити,

- сакупљање рециклабилних материјала,

- сакупљање отпада са јавних површина,

- сакупљање грађевинског отпада,

- сакупљање и уклањање отпадака као што су гране и шљунак,

- сакупљање текстилног отпада и

- активности у трансфер станицама за неопасан отпад.

Поред претежне делатности ЈКП“Видрак“ обавља и друге делатности од општег интереса као и делатности за које испуњава законом прописане услове :

01.19 Гајење осталих једногодишњих и двогодишњих биљака

- гајење цвећа,резаног цвећа и пупољака

01.30 Гајење садног материјала

02.20 Сеча дрвећа

16.10 Резање и обрада дрвета

-производња дрвене вуне,дрвног брашна,цепки,иверја и др.

23.61 Производња производа од бетона намењених за грађевинарство

- производњу производа од бетона, цемента или предмета од вештачког камена за употребу у грађевинарству:

- плоча за поплочавање, блокова, панела, испуна, цеви, стубова и др.

-монтажних грађевинских елемената за високоградњу и нискоградњу, од бетона, цемента или вештачког камена

33.11 Поправка металних производа

-поправка металних контејнера

37.00 Уклањање отпадних вода

-пражњење и чишћење септичких јама и резервоара,шахтова и канализационих јама.

38.21 Третман и одлагање отпада који није опасан

- одлагање и третман пре одлагања чврстог и неопасног отпада који није чврст:

- рад депонија неопасног отпада

38.31 Демонтажа олупина

38.32 Поновна употреба разврстаних материјала

39.00 Санација, рекултивација и дуге услуге у области управљања отпадом

- остало специјализовано чишћење и санирање животне средине

45.11 Трговина аутомобилима и лаким моторним возилима

- трговину на велико и трговину на мало новим и коришћеним возилима:

продаја,односно прерада возила чији се власник није јавио у прописаном року

45.32 Трговина на мало деловима и опремом за моторна возила

46.22 Трговина на велико цвећем и садницама

46.76 Трговина на велико осталим полупроизводима

46.77 Трговина на велико отпацима и остацима

- трговину на велико металним и неметалним отпацима и остацима намењеним за рециклажу, укључујући сакупљање, сортирање, одвајање и расклапање коришћене робе(као што су аутомобили) ради добијања употребљивих делова; паковање и препакивање,складиштење и испоруку, али без стварног процеса прераде

- трговину на велико старим папиром

- демонтажу аутомобила, рачунара, телевизора и остале опреме за добијање и препродајуупотребљивих делова

46.90 Неспецијализована трговина на велико

47.19 Остала трговина на мало у неспецијализованим продавницама

47.51 Трговина на мало текстилом у специјализованим продавницама

47.71 Трговина на мало одећом у специјализованим продавницама

47.76 Трговина на мало цвећем,садницама,семењем,ђубривима,кућним љубимцима и храном за кућне љубимце у специјализованим продавницама

47.78 Остала трговина на мало новим производима у специјализованим продавницама

49.41 Друмски превоз терета

- све активности у вези са превозом терета друмом(превоз аутомобила)

- изнајмљивање теретног возила с возачем

52.10 Складиштење

-рад складишних објеката за све врсте терета

52.21 Услужне делатности у копненом саобраћају

-уклањање нерегистрованих и хаварисаних моторних возила и других ствари са јавних површина,

-уклањање погрешно паркираних возила,

-чување уклоњених возила

-пратеће активности везане за рад паркиралишта,гаража,паркиралишта за бицикле и др.

75.00 Ветеринарска делатност

-хватање и збрињавање напуштених животиња у прихватишта за животиње

-нешкодљиво уклањање лешева животиња са јавних површина и објеката за дресуру,излагање,одржавање такмичења или промет животиња,

-транспорт или организовање транспорта лешева животиња са јавних површина и објеката за дресуру,излагање,одржавање такмичења или промет животиња до објеката за сакупљање,прераду или уништавање отпада животињског порекла на начин који не представља ризик по друге животиње,људе или животну средину

81.10 Услуге одржавања објеката

-одржавање јавних тоалета

81.29 Услуге осталог чишћења

- чишћење улица, уклањање снега и леда

- делатности чишћења на другом месту непоменуте

81.30 Услуге уређења и одржавања околине

96.03 Погребне и сродне делатности

Предузеће послује као јединствена радна целина. Свој рад и пословање организује кроз рад служби:

**„Служба заједничких послова“**

која обавља рачуноводствене и платно прометне послове, правне послове, административно техничке послове, послове безбедности и здравља на раду, одржавања хигијене објеката, курирске послове, послове обезбеђења објеката и имовине, послове одржавања средстава, послове јавних набавки, послове планирања и развоја, наплате потраживања и друге послове у складу са законом. У служби има 62 запослена радника.

**„Служба управљања комуналним отпадом“**

врши управљање комуналним отпадом: сакупљање комуналног отпада, његово одвожење, третман и безбедно одлагање укључујући управљање, одржавање, санирање и затварање депонија, као и селекцију секундарних сировина и одржавање, њихово складиштење и третман. У оквиру послова ове службе је и пражњење септичких јама. У циљу задовољавања потреба корисника услуга служба врши набавку и продају канти и контејнера. Послове у овој служби обавља 54 радника. Служба располаже са 13 камиона смећара, 2 камиона кипера и са по једним утоваривачем, булдозером, камионом за транспорт на регионалну депонију и цистерном фекалком.

**Служба „Улице“**

врши одржавање чистоће на површинама јавне намене: чишћење и прање асфалтираних, бетонских, поплочаних и других површина јавне намене, прикупљање и одвожење комуналног отпада са тих површина, одржавање и пражњење посуда за отпатке на површинама јавне намене. Ова служба има 37 запослених радника и располаже са 4 цистерне за прање, 3 камиона сандучара, 2 ауточистилицe, мини утоваривачем и усисивачем на моторни погон.

**Служба „Зеленило“**

врши одржавање јавних зелених површина: уређење, текуће и инвестиционо одржавање и санацију зелених рекреативних површина и приобаља. Бави се производњом цвећа и садног материјала. Послове у служби обавља 25 радникa. Служба располаже са 1 камионом TAM, 2 трактора са приколицом, тарупом и ротационом косачицом, путарским возилом, 4 мултифункционалне машине (рајдер и авант) и усисивачем на моторни погон.

**Служба „Гробља“**

врши управљање гробљима, сахрањивање, одржавање гробаља и објеката који се налазе у склопу гробља, одржавање пасивних гробаља ископ, ексхумацију и пренос посмртних остатака, превоз посмртних остатака и превоз погребне опреме. Обавља грађевинске радове на гробљима, врши набавку, складиштење и продају погребне опреме и остале опреме за гробља. У служби има 17 запослених радника. Служба располаже са једним трактором, једним комби возилом и мини багером.

**Служба „Паркинг контроле“**

врши делатност управљања, одржавања и коришћења јавних паркиралишта наплату паркирања и уклањање непрописно паркираних возила, премештање паркираних возила по налогу надлежног органа, чување уклоњених возила као и пратеће активности везане за рад паркиралишта. Послове у служби обавља 23 радника. Располаже са возилом „паук“.

**Служба „Зоохигијене“**

Делатност службе зоохигијене је:хватање и збрињавање, ветеринарска нега и смештај напуштених и изгубљених животиња у прихватилишта за животиње, лишавање живота за неизлечиво болесне и повређене напуштене и изгубљене животиње, контрола и смањење популације напуштених паса, нешкодљиво уклањање лешева животиња са површина јавне намене до објеката за сакупљање, прераду или уништавање отпада животињског порекла. У служби има 5 запослених радника. Служба располаже са ладом нивом (теренско возило) са приколицом.

**Годишњи/трогодишњи програм пословања:**

Надзорни одбор ЈКП Видрак је на седници 28.01.2021. године усвојио Програм пословања за 2021. годину под бројем 01-404/1-21.

Скупштина града Ваљева је донела решење о давању сагласности на Програм пословања ЈКП Видрак Ваљево на седници одржаној 23.02.2021. године под бројем 02-31/21-02.

Надзорни одбор је дана 25.08.2021. г. усвојио Измене и допуне Програма пословања ЈКП Видрак Ваљево за 2021. г. под бројем 01-5240/1-21.

Скупштина Града Ваљева је донела решење о давању сагласности на Измене и допуне Програма пословања ЈКП Видрак Ваљево за 2021. г. на седници одржаној 13.09.2021. године под бројем 02-76/21-02.

**II ОБРАЗЛОЖЕЊЕ ПОСЛОВАЊА**

**Служба управљања комуналним отпадом**

Ова служба вршила је услуге изношења и депоновања смећа у граду Ваљеву, сеоским насељима Белошевац, Попучке, Лукавац, Петница, Дивци, Ваљевска Каменица, Бранковина, Ваљевска Лозница, Причевић, Ставе, Горња Грабовица, Дебело Брдо, Поћута, Јовања, Ровни и туристичком месту Дивчибаре.

Из индивидуалних домаћинстава смеће се одвозило аутосмећарима и то једном седмично.

Контејнери од 1,1 м3 пражњени су шест пута недељно, осим контејнера који су постављени на јавним површинама и који су пражњени сваким даном током године од којих су на појединим локацијама неки пражњени и два пута дневно.

Контејнери од 5 м3 се празне једанпут недељно, а по потреби и више пута.

Контејнери од 1,1 м3, 5 м3 и 7 м3 који су постављени по школама, установама и предузећима празнили су се по позиву.

Смеће са Дивчибара и приградских насеља Дивци, Бранковина, Ваљевска Каменица, Попучке, Лукавац, Причевић, Ставе. Ваљевска Лозница, Веселиновац, Горња Грабовица и Дебело Брдо одвозило се специјалним возилом које у себе празни контејнере од 1,1 м3 и 5 м3. Из свих поменутих насеља смеће се одвози на градску депонију у Ваљеву.

Из туристичког места Дивчибара и приградских насеља отпад се одвозио једанпут недељно, а по потреби више пута.

Укупан број планираних корисника услуга изђубравања у 2021.години је 25.931, од чега се 24.453 односи на физичка, а 1.478 на правна лица. Укупне количине смећа које су депоноване у току извештајног периода (IV квартал 2021.год.) износе око 42.044,77 t (у количину је, поред комуналног отпада из домаћинства, урачунат и отпад из контејнера и ђубријера који су постављени на јавним површинама). Уз то свакодневно је вршено планирање и прекривање отпада инертним материјалом.

Количина издвојеног отпада ради поновне употребе је 54,60 тонe.

**Служба „Улице“**

У упериоду од 01.01.2021. до 31.12.2021. ова служба је чистила и прала улице према Програму пословања.

Пражњени су контејнери од 1,1м3 и 5м3 машинским путем и свакодневно утоварано ванредно смеће ручним путем и пражњене уличне канте.

Ауточистилица је радила, такође, према Програму и плану пословања.

Поред тога, обављано је чишћење снега са тротоара и паркинга, а из појединих улица и утовар и одвоз снега, као и стругање наноса блата и ризле поред ивичњака.

Табеларни приказ извршених радова упериоду од 01.01.2021 до 31.12.2021. год.

|  |  |  |  |
| --- | --- | --- | --- |
| **Р.БР.** | **ОПИС ПОСЛА** | **ЈЕД. МЕРЕ** | **КОЛИЧИНА** |
| 1. | Свакодневно чишћење | м2 | 7.239.475 |
| 2. | Чишћење снега | м2 | 118.000 |
| 3. | Oдвоз смећа утовар ручним путем | м3 | 5.965 |
| 4. | Одвоз смећа утовар машинским путем | м3 | 13.387 |
| 5. | Рад чистилице | час | 1.229 |
| 6. | Прање | м2 | 3.917.000 |
| 7. | Поливање | м2 | - |

**Служба „Гробље“**

У периоду од 01.01.2021. до 31.12.2021. у овој служби обављани су следећи послови.

На Новом гробљу обављено је 717, на Градачком 10, на Горићком 49, на Кличевачком 21, на Попарском 9 и на Боричевачком 26 сахрана.

На Новом гробљу су урађена 92 сокла. Издато је 341 гробних целина, од тога 13 трогробних, 269 двогробних и 59 једногробних сокала.

Поред тога на територији града Ваљева вршен је превоз, смештај и чување посмртних остатака покојника. Одржавање гробља и уређивање гробних места по захтеву грађана се вршило током овог периода. Такође је реализована продаја и превоз погребне опреме и обављани други послови везани за рад продавнице погребне опреме.

**Служба „Зеленило“**

Радници ове службе ангажовани су на пословима одржавања зелених површина у Ваљеву, Бранковини и на Дивчибарама

Зелене површине обухватају око 140 хектара што подразумева травњаке, цветне ронделе, шибље, живу ограду, стазе и платое градских паркова, скверова и тргова, споменика, спомен комплекса, парк шума, зеленила дуж саобраћајница и водотокова, зеленила у стамбеним насељима и између блокова стамбених зграда.

Послови ове радне јединице састоје се у: одржавању чистоће на стазама и платоима (80.710 м2), кошењу травњака, чишћењу травњака од разних отпадака, грабуљању лишћа и уклањању са травњака (1.294.200 м2), орезивању живе ограде (20.350 м2), одржавању ружа (370 м2), шибља ( 14.696 м2), сезонског цвећа (1.580 м2 ) и перена (200м2), а које се састоји у окопавању, орезивању, прихрањивању, заштити, заливању и др. Одржавање стабала састоји се у окопавању, сечи сувих и болесних грана и стабала, формирању круне, уклањању једногодишњих ластара и изданака.

У периоду од 01.01.2021 до 31.12.2021. године служба је извршила

|  |  |  |  |
| --- | --- | --- | --- |
| **Р.БР.** | **ОПИС ПОСЛА** | **ЈЕД. МЕРЕ** | **КОЛИЧИНА** |
| 1. | Чишћење стаза и платоа | м2 | 919.612 |
| 2. | Чишћење травњака | м2 | 6.143.028 |
| 3. | Чишћење снега | м2 | 12.500 |
| 4. | Сакупљање лишћа | м2 | 1.332.795 |
| 5. | Орезивање шибља | м2 | 81.027 |
| 6. | Кошење травњака | м2 | 3.653.240 |
| 7. | Сеча стабала уз помоћ платформе | комада |  |
| 8. | Сеча без платформе | комада |  |
| 9. | Формирање круне уз помоћ платформе | комада | 137 |
| 10. | Издизање круне телескопом | комада | 186 |

**Паркинг служба**

Електронски систем контроле и наплате паркирања у градском језгру града Ваљева врши се у оквиру две наплатне зоне и то: Зона 1 /црвена/ и Зона 2 /плава/. У Зони 1 паркирање је ограничено на 180 минута, док у Зони 2 нема временског ограничења.

Зону 1 /црвена/ чини 128 паркинг места обележених хоризонталном и вертикалном сигнализацијом, а Зону 2 /плава/ 1.817 паркинг места обележених хоризонталном и вертикалном сигнализацијом. Укупно под контролом и наплатом у обе зоне је 1.945 паркинг места. Такође, на површинама црвене и плаве зоне обележено је 30 паркинг места за лица са посебним потребама-инвалиди, као и 37 паркинг места резервисаних за потребе правних лица (по решењу Градске управе уз одговарајућу накнаду). Укупна наплата паркирања за период 01.01.2021.-31.12.2021. године износи 68.225.997,71 динара.

**Служба „Зоохигијене“**

Служба “Зоохигијена“ је у периоду од 01.01.2021. до 31.12.2021.године на територији града Ваљева ухватила и збринула 306 паса луталица. Од укупног броја ухваћених паса 173 паса је удомљено новим власницима након обавезне дехелминтизације (уништавање спољних и унутрашњих паразита), вакцинације и обележавања микрочипом. Такође је 38 паса враћено на природно станиште. Пре враћања над њима је извршена дехелминтизација, вакцинација против беснила, обележавање микрочипом и обележавање видним маркицама. Такође је извршена стерилизација, провера агресивности и здравственог стања. Тек тако „обрађени“ пси су враћани на природно станиште да не би угрожавали нормално функционисање грађана.

Служби је у протеклом периоду пријављено 180 уједа паса.

Пси луталице су хватани највише на приоритетним локацијама, око школа и обданишта, где је највећа концентрација деце која су немоћна да се бране.

**III ОБРАЗЛОЖЕЊЕ ОБРАЗАЦА**

**1. БИЛАНС УСПЕХА**

Биланс успеха је [финансијски извештај](https://sr.wikipedia.org/wiki/%D0%A4%D0%B8%D0%BD%D0%B0%D0%BD%D1%81%D0%B8%D1%98%D1%81%D0%BA%D0%B8_%D0%B8%D0%B7%D0%B2%D0%B5%D1%88%D1%82%D0%B0%D1%98) у коме се приказују приходи и расходи [привредног друштва](https://sr.wikipedia.org/wiki/%D0%9F%D1%80%D0%B8%D0%B2%D1%80%D0%B5%D0%B4%D0%BD%D0%BE_%D0%B4%D1%80%D1%83%D1%88%D1%82%D0%B2%D0%BE) са циљем утврђивања резултата пословања (остварене добити или губитка) у одређеном временском периоду.

|  |  |  |  |
| --- | --- | --- | --- |
| **КОНТО** | **НАЗИВ ПРИХОДА** | **ИЗНОС** | **% учешћа** |
| 6142 | Приходи од услуга на домаћем тржишту | 132.667.477 | 38,48 |
| 6143 | Приходи од буџета | 68.098.117 | 19,75 |
| 6144 | Приходи од сахрана | 4.052.304 | 1,18 |
| 6145 | Приходи од закупа на гробљу | 13.881.621 | 4,03 |
| 6146 | Приходи од грађана за изнош.смећа | 122.325.268 | 35,48 |
| 6147 | Приходи од усл.на гробљу-капија | 981.368 | 0,28 |
| 6148 | Приход од услуга на гробљу-сокла | 2.766.374 | 0,80 |
|  | **УКУПНО** | **344.772.529** | **100,00** |

Што се тиче прихода буџета они се односе на следеће службе и врсте прихода:

|  |  |  |
| --- | --- | --- |
| **НАЗИВ ПРИХОДА** | **ИЗНОС** | **% учешћа** |
| Приходи од чишћења улица | 32.039.816 | 47,05 |
| Приходи од санитарног чишћења | 9.090.674 | 13,35 |
| Приходи од услуга одржавања јавних зелених површина | 18.100.791 | 26,58 |
| Приходи од услуга чувања и смештаја паса луталица | 7.498.540 | 11,01 |
| Приходи од дивљих депонија | 1.368.296 | 2,01 |
| **УКУПНО** | **68.098.117** | **100,00%** |

Када су у питању трошкови процентуално највеће учешће заузимају трошкови зарада, накнада зарада и остали лични расходи. Oбзиром да су ови трошкови у оквирима планираних износа, не би смо детаљније коментарисали, посебно ако имамо у виду да су ове позиције детаљно разрађене у обрасцу 2 трошкови запослених. Трошови зарада су мањи из разлога мaњег броја запослених од планираног броја.

Разлог пробијања индекса за 10% на трошковима производних услуга резултат је ангажовања радне снаге преко агенције, по основу старог уговора из 2020. године (у износу од 2.300.000,00 динара), као и већих поправки транспортних средстава, јер је техника стара и захтева честе поправке, које није могуће прецизно планирати.

До већих одстуапања у оквиру Пословних прихода долази на позицији Остали пословни приходи који су оставрен у проценту од 0,00% из разлога што су изостала средства од донација (7.877.675 динара), што директно утиче на остварени нето резултат пословања. Када се посматрају пословни приходи и пословни расходи види се да је остварен пословни добитак у износу од 15.413.000 динара. Када се укључе финансијски и остали приходи и расходи остварен је нето губитак у износу од 3.663.000,00 динара. До нето губитка долази из разлога што су остали приходи остварени само у проценту од 52% (наплата из судских поступака није остварена у планираним износима), док су остали расходи остварени у проценту од 111%. Код осталих расхода који износе 27.824.000,00 динара највећа је ставка накнаде штете која се исплаћује због уједа паса (21.593.121,00 динара).

**2. БИЛАНС СТАЊА**

Биланс стања је финансијски извештај, који приказује стање средстава и изворе тих средстава у одређеном временском тренутку у једном предузећу. Стална имовина предузећа је на нивоу 91% планираних вредности, јер нису реализоване набавке које су биле планиране. Обртна имовина је на нивоу од 97% у односу на планиране вредности, чему је највише допринело смањење залиха материјала, резервних делова, алата и ситног инвентара, као и смањење готовине и готовинских еквивалената.

Што се тиче наплате потраживања можемо рећи да је наплата на далеко лошијем нивоу од планираног, тако да се салдо потраживања од купаца повећао за 6%.

Укупна актива предузећа je остварена са 93% у односу на планиране вредности из разлога што су и стална и обртна имовина мање од планираних вредности.

Са друге стране краткорочна резервисања и обавезе предузећа су на нивоу од 59% у односу на планиране вредности, првенствено због смањења осталих краткорочних обавеза, јер је зарада за децембар у потпуности исплаћена у децембру, а према плану је требало да буде исплаћен само први део.

Позиције капитала су у оквиру планираних износа.

Позиција готовина и готовински еквиваленти су детаљно објашњени у одељку 3. који следи.

**3. ИЗВЕШТАЈ О ТОКОВИМА ГОТОВИНЕ**

Највеће одступање је на позицији Одливи по основу осталих јавних прихода у којима је доминантно учешће одлива по основу исплате добити запосленима које није планирано. Значајније одступање је и на позицији одлива зарада који су остали неискоришћени из разлога мањег броја запослених на исплати у односу на план. Већи проценат одступања од плана је и код исплате добављачима, јер је на крају 2020. године остало доста неизмирених обавеза према добављачима, тако да је у току извештајног периода дошло до измиривања и редовних и заосталих обавеза према добављачима.

Позиција прилива од продаје је мања од планиране као резултат мање наплаћених средстава од купаца. Остале позиције не одступају значајније у апсолутним износима од планираних вредности. Готовина на почетку периода је већа од планиране, док је на крају периода мања од планиране, чему је највише допринела исплата заосталих обавеза према добављачима из прошле године. Треба нагласити да је и динамика трошења ликвидних средстава таква да су она највећа на крају месеца, јер већ наредних дана у следећем периоду следи одлив значајних средстава за исплату зарада радника, али и за плаћање текућих обавеза према добављачима за месец.

**4. ТРОШКОВИ ЗАПОСЛЕНИХ**

Када су у питању трошкови запослених по свим основама, напомињемо да већих одступања од планираних износа нема, уколико имамо на уму да је остварени број запослених мањи од планираних.

Трошкови дневница и службеног пута процентуално су знатно мањи од планираних, из разлога што се због пандемије мало одлази на семинаре, који се одржавају углавном on-line.

Трошкови отпремнина за одлазак у пензију су значајно мањи од планираних вредности из разлога што је по основу отпремнина у извештајном периоду исплаћено укупно 1.145.828 динара, али је са позиције резервисања скинуто 955.470 динара, тако да трошак извештајног периода износи 190.358 динара.

Позиција Остале накнаде трошкова запосленима састоји се од позиција које чине издвајања запосленима за 8. март која износе 655.104 и новогодишњи пакетићи за децу запослених и давања запосленим за Нову годину 672.700. Што укупно чини износ од 1.327.804.

**5. ДИНАМИКА ЗАПОСЛЕНИХ**

У извештајном периоду број запослених на неодређено време се смањио за **1** извршиоца који је остварио право на старосну пензију и износи 198 запослених на неодређено време .

На основу броја од 198 запослених на неодређено време, предузеће без посебних сагласности, запошљава до 20 лица на одређено време због повећаног обима посла и 7 запослених из разлога замене радника који су услед болести привремено спречени за рад и 1 директор.

На дан 31.12.2021.год. укупан број запослених је 226 (198 на неодређено време и 28 на одређено).

**6. РАСПОН ПЛАНИРАНИХ И ИСПЛАЋЕНИХ ЗАРАДА**

У извештајном периоду најнижа исплаћена зарада запосленима је износила 42.038 динара нето, док је највиша исплаћена зарада (не рачунајући пословодство) износила 75.220 динара нето. Што се тиче пословодства износ нето исплаћених зарада у извештајном периоду се кретао незнатно испод планираних вредности.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

Предузеће у току извештајног периода није имало издвајања из средстава субвенција оснивача.

**8. СРЕДСТВА ЗА ПОСЕБНЕ НАМЕНЕ**

У току извештајног периода нису издвајана средства за посебне намене што се тиче спонзорства, донација и хуманитарних давања. За репрезентацију је издвојено 206.897 динара што је знатно мање од планираних средстава. Издаци за рекламу и пропаганду износе 971.961 динар и у оквиру су планираних вредности..

**9. КРЕДИТНА ЗАДУЖЕНОСТ**

Предузеће нема кредитних задужења.

**10. ИЗВЕШТАЈ О ИНВЕСТИЦИЈАМА**

У периоду од 01.01.2021. до 31.12.2021. године извршена је набавка нових основних средстава, али је извршено и увећање неких постојећих средстава по основу улагања у поправке, све заједно у износу од 8.669.243 динара, што чини 19,09% планираних вредности. Од овог износа реализованих инвестиција 5.336.500 динара се односи на остварене инвестиције у оквиру плана, док се 3.332.743 односи на инвестиције остварене ван плана. Ово даље значи да су инвестиције у оквиру плана остварене у проценту од 11,75%, а остварене инвестиције ван плана су на нивоу 7,34% од планираних вредности укупних инвестиција. Разлог зашто инвестиције нису реализоване у планираноим вредностима је тај што није било довољно ликвидних средстава као последица мање наплаћених износа од купаца него што је планирано, а добављачима је плаћено више него што је планирано јер је на крају 2020. године остало доста неизмирених обавеза према добављачима, тако да је у току извештајног периода дошло до измиривања и редовних и заосталих обавеза према добављачима.

**11. ПОТРАЖИВАЊА, ОБАВЕЗЕ И СУДСКИ СПОРОВИ**

Рочна структура потраживања је неповољна из разлога што се од укупног износа потраживања од 86.877.815 динара износ од 51.970.804 динара односи на потраживања која су старија од 12 месеци. На страни обавеза највећи део се односи на обавезе које нису старије од 3 месеца, што значи да предузеће уредно измирује своје обавезе.

Предузеће је у извештајном периоду водило 248 судских спорова чија је укупна вредност 21.403.346 динара. Од укупног броја спорова њих 40 је материјално значајно, из разлога што се њихова појединачна вредност креће од 110.000 до 701.455 динара, односно укупна вредност ових 40 спорова је 8.107.905 динара.

**IV ЗАКЉУЧНА РАЗМАТРАЊА И НАПОМЕНЕ**

Током периода од 01.01. до 31.12.2021. предузеће исказује нето губитак у износу од 3.663.000 динара. Скрећемо пажњу да су у овом кварталу изостала средства од донација (Споразум о партнерству између водећег корисника КЈПК „Рад“ Сарајево и ЈКП Видрак Ваљево за спровођење пројекта „SWM UPGRADING“) у укупном износу од 7.878 хиљада динара, што је довело до реализације осталих пословних прихода на нивоу од 0,00 % Поред наведеног до нето губитка долази из разлога што су остали приходи остварени само у проценту од 52% (наплата из судских поступака није остварена у планираним износима), док су остали расходи остварени у проценту од 111%. Код осталих расхода који износе 27.824.000,00 динара највећа је ставка накнаде штете која се исплаћује због уједа паса (21.593.121,00 динара).

Динамика радова на чишћењу, прању и одржавању јавних површина и зелених површина је у границама предвиђених очекивања.

Током извештајног периода није било промена цена производа и услуга, а делатност је обављало 28 запослених више него крајем 2020. године. Ипак предузеће је успело да уз све напоре руководства исплаћује своје обавезе са мањим закашњењем, а да не угрози опстанак ликвидности. Инвестиције су мање у односу на план што је детаљно образложено кроз сегмент инвестиција.

Оно што је битно истаћи је и да је степен наплате на нижем нивоу, што има за последицу смањење ликвидних средстава, али да предузеће предузима све расположиве мере наплате потраживања кроз сарадњу са приватним извршитељима за велики број потраживања, а која су утужена у претходним годинама.

Датум 31.01.2022. г. \_\_\_\_\_\_\_\_\_\_\_\_\_\_\_\_\_\_

Потпис